钦定古今图书集成/历象汇编/岁功典/第012卷 > 红粉当垆弱柳垂金花腊酒解酴醾笙歌日暮能留客醉杀长安轻薄儿 > 《春兴》六首 李东阳
## 钦定古今图书集成/历象汇编/岁功典/第012卷 > 红粉当垆弱柳垂金花腊酒解酴醾笙歌日暮能留客醉杀长安轻薄儿 > 《春兴》六首 李东阳

柳丝花片满芳洲，长为溪山感旧游。急雨过窗醒短
梦，惊风入树搅离愁。归帆欲挂三江水，病脚难登百
尺楼。老去不知春兴减，向来一月罢梳头。

高歌曾扣隔江船，楚泛吴游兴渺然。山寺夜钟眠里
月，洞庭春水坐中天。翠笼鹦鹉空愁思，碧海鲸鱼几
岁年。一语故人三叹息，始知清庙有朱弦。

六年书诏掌泥封，紫阁春深近九重。阶日暖思吟《芍
药》，水风香忆种芙蓉。登台未买《千金骏》，补衮难成《五
色龙》。身病益愁愁转病，老来归思十分浓。

帝城芳意入春浓，快马轻车处处逢。宫树巧藏莺百
啭，苑云深护月千重。愁来拟断杯中物，病起还支石
上筇。得似玉堂风月地，少时游赏几从容。

瓮山西望接平坡，匹马双童几度过。十载衣冠朋旧
少，五更风雨梦魂多。湖边渔榜惊鸥鸟，树里僧房隐
薜萝。飞尽桃花还燕子，一年春事竟如何。

小叠峰峦浅作池，幽堂长是见春迟。风传翠篠声先
到，雨换青松叶未知。江上帆樯经几驻，城南第宅已
三移。“君恩若放山林去，始是云霄得意时。”